
Japoniški skoniai be sudėtingų technikų: kaip namuose pasigaminti onigirių ir sušių
Sušiai daugeliui jau tapo Japonijos virtuvės vizitine kortele, tačiau norint išbandyti japoniškus skonius nebūtina mokytis preciziškai sukti jų ritinėlių. Viena paprastesnių alternatyvų – onigiriai, arba rankomis formuojami ryžių trikampėliai su įvairiais įdarais. Jiems nereikia nei bambukinio kilimėlio, nei specialios formelės, o įdarus galima rinktis pagal savo skonį. Lietuviško prekybos tinklo „Maxima“ maisto technologai dalijasi, kaip šį Japonijoje populiarų užkandį prisijaukinti namuose.
Japonijoje onigiris yra kasdienis maistas, kurio galima rasti pietų dėžutėse, parduotuvėse ar pasiimti į kelionę. Jų principas paprastas: iš trumpagrūdžių ryžių suformuojamas trikampis arba rutuliukas, į vidų dedamas pasirinktas įdaras, o dalis ryžių apgaubiama jūros dumblių lapu. Tarp tradicinių įdarų galima rasti sūdytos lašišos, marinuotų slyvų umebošį, žuvies ikrų ar tuno su majonezu.
Laikinai „Maximos“ Produktų vystymo skyriaus vadovės pareigas einanti Agnė Čypienė pastebi, kad onigiris gali būti patogus pasirinkimas ir pirmą kartą namuose bandantiems atkartoti japoniškus skonius.
„Onigirio patrauklumas slypi paprastume – jo gaminimo technika nesudėtinga. Be to, pagrindinius ingredientus galima panaudoti ir kitiems japoniškiems patiekalams: tie patys ryžiai bei jūros dumblių lapai tiks ir sušiams, o sojų padažas ar ryžių actas pravers daugybei kitų Azijos virtuvių receptų. Todėl pradėjus nuo vieno patiekalo nesunku eksperimentuoti toliau“, – sako A. Čypienė.
Trikampio forma – ir be specialios formelės
Nors onigiris dažnai atpažįstami iš taisyklingos trikampio formos, speciali formelė jai išgauti nebūtina. Ryžius galima sudėti ant maistinės plėvelės, į jų vidurį įdėti įdaro ir delnais suformuoti trikampį. Svarbiausia pasirinkti tinkamus ryžius – trumpagrūdžiai japoniški arba sušiams skirti ryžiai yra lipnesni, todėl išlaiko norimą formą.
Daug laisvės palieka ir įdarai. Šalia japoniškų klasikų namuose galima panaudoti keptą lašišą, vištieną ar kitus nuo vakarienės likusius produktus. Įdaras turėtų būti gana koncentruoto skonio ir ne per skystas, kad ryžių trikampį būtų lengva suformuoti.
Dar viena nedidelė gudrybė susijusi su jūros dumblių lapu. Jeigu onigiriai bus valgomi iš karto, juo galima apgaubti jau suformuotą ryžių trikampį. Tačiau jei užkandis ruošiamas iš anksto, jūros dumblių lapą verta pridėti tik prieš valgant – taip jis nesugers ryžių drėgmės ir išliks traškesnis.
Sušius galima gaminti ir be kilimėlio
Įgudus formuoti onigirius, iš tų pačių pagrindinių produktų galima pereiti prie kito japoniško patiekalo – sušių. Ir čia nebūtina pradėti nuo taisyklingų makių ritinėlių bei bambukinio kilimėlio. Paprastesnė alternatyva – temakiai, arba rankomis susukami sušių kūgeliai.
Jiems jūros dumblių lapas pripildomas ryžių, žuvies, daržovių ir kitų mėgstamų priedų, o tuomet rankomis susukamas į kūgelį. Kadangi nereikia pjaustyti vienodo dydžio ritinėlių, toks būdas atlaidesnis pirmiesiems bandymams.
Temakius patogu ruošti ir prie bendro stalo: ryžius, jūros dumblių lapus, žuvį, avokadą, agurkus ir kitus priedus galima patiekti atskirai, kad kiekvienas susikurtų savo derinį. Taip vienas patiekalas gali turėti ir žuvies, ir mėsos, ir vien daržovių variantų.
Nuo Japonijos virtuvės patiekalų A. Čypienė siūlo žvilgsnį praplėsti ir į kitų Azijos šalių skonius – tam progą suteikia šiuo metu vykstantis Azijos teminis mėnuo.
„Azijos virtuvė gerokai platesnė nei vien sušiai ar greitai paruošiami makaronai. Skirtingų šalių virtuvėse sutinkame vis kitokių padažų, prieskonių, ryžių ar makaronų, todėl Azijos mėnuo gali tapti proga pasižvalgyti po mažiau pažįstamus produktus ir atrasti naujų skonių savo virtuvėje“, – teigia A. Čypienė.
Onigiriai su tunu ir majonezu
Norintiems paįvairinti savaitgalio užkandžių stalą, verta išbandyti japoniškus ryžių trikampėlius su tuno įdaru. Jiems reikės:
· 300 g sušiams skirtų ryžių;
· 1 skardinės tuno savo sultyse;
· 2 v. š. majonezo;
· 1 a. š. sojų padažo;
· 2 jūros dumblių lapai;
· žiupsnelio druskos;
· sezamų (pagal skonį).
Gaminimas. Ryžius perplaukite ir išvirkite pagal instrukcijas ant pakuotės. Šiek tiek atvėsinkite – formuojant jie turi likti šilti. Nusausintą tuną sumaišykite su majonezu ir sojų padažu. Ant maistinės plėvelės dėkite ryžių, viduryje – šaukštelį tuno įdaro, jį uždenkite ryžiais. Susukę plėvelę delnais suformuokite trikampį, jo apačią apgaubkite jūros dumblių lapo juostele ir pabarstykite sezamais.
Temakiai su rūkyta lašiša, avokadu ir agurku
Rankomis sukami sušių kūgeliai – nebrangi ir nesudėtingai paruošiama vakarienės idėja. Šiam patiekalui reikės:
· 250 g sušiams skirtų ryžių;
· 3 v. š. ryžių acto;
· 1 v. š. cukraus;
· žiupsnelio druskos;
· 4 jūros dumblių lapų;
· 150 g rūkytos lašišos;
· 1 avokado;
· 1 nedidelio agurko;
· sezamų ir majonezo (pagal skonį).
Gaminimas. Ryžius perplaukite ir išvirkite pagal instrukcijas ant pakuotės. Actą sumaišykite su cukrumi ir druska, įmaišykite į šiltus ryžius ir palikite atvėsti. Lašišą, avokadą ir agurką supjaustykite juostelėmis, jūros dumblių lapus – pusiau. Ant jūros dumblių lapo paskleiskite ryžių, dėkite lašišos, avokado ir agurko, pagardinkite majonezu bei sezamais. Lapo kampą lenkite įstrižai per įdarą ir susukite kūgelį. 
Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 

